
    NJEŽNA JUTRA

  
    SARAH KANE

     

    Ljubav će me ubiti jednog dana

To je neizbježno i uistinu to naslućujem

Zakopat ću se živa da se stopim s patnjom

Već na početku ah teško je priznati ali samo

O ljubavi mrzloj mogu pričati sad dok su mi izgriženi

Svi nokti i nemam si čime praviti rane po rukama

Možda zahtijevam previše ali to je samo osam sati

Mirnog sna ni manje ni više moj jedini

Putokaz a ne da me obezglave pa da se

Ispočetka moram tražiti po monitorima ta zlokobna

Zelena laboratorijska svjetla me lagano odvlače

U novi sobičak panike gdje postoje kemikalije za fotografiju

Crno-bijela golotinja radije bih da se radi o čistoj

Pornografiji pa bih se mogla tješiti svježe ubranim

Perunikama (Iris je čudna djevojka)

Sad mi pod nosom vlada carstvo crne kave i talogom

Bih si namazala lica – sva koja posjedujem –

Na granici sam između kleptomana tuđih osjećaja

I otužnog prosjaka jednog obiteljski-obećavajućeg organizma

S debilnim idejama i čistom željom za osvetom

Možda osvanem na šumskom puteljku u potrazi

Za zlim/dobrim vilama ili su mi monitori poremetili

Osobnost kršim sva privatna obećanja

A ljubav će me ubiti jednog dana nabiti mi

Vrećicu preko glave a sva moja lica će mi se smijati

Ljubav će me ubiti jednog mrzlog jutra u 4:48

  
    VJEŠTIČJA KUHINJA

     

    Progutala si smaragd

Ti prokleta Marijo u mojoj kuhinji dok

Nismo ispijale kave i pričale o ničemu

Htjedoh ti pokazati sekvoje na mom krevetu ali

Samo si zabacila glavu i odmahnula rukom

Well then fuck you prokleta Marijo

Što ne mariš za moj kapučino koji ne radi

Ne visi ti život o koncu nego o užetu

Tajna će te izjesti dok budeš izgovarala njegovo ime

A lažeš da si prvorođena izrast ti je prekrio skalp

Snijeg kopni ma kod tebe ga nikad ni nema

Ja sam dražestan stvor

Kako sam mu se samo zavukla pod kožu smuči mu se već

Pri samom pogledu na mobitel

Ja idem na tretmane

On ih obnavlja

Ti ih negiraš

Prokleta Marijo želim biti malena poput tebe

I svekorisna i ne želim ti govoriti fuck you

Ali naprosto volim kako mi usne otvrdnu dok izgovaram F

Osjećaš li oluke zimi pod prstima i čuješ li svemoguću tišinu

Fuck you prokleta Marijo

Trbuh potamni ljeti a ja želim biti porculanski bijela

Bijela porculanski poput tebe dok kopniš poput

Snijega dok ga kiša ne pokvari odvratna

Poput šećera i dobra poput kokaina

Da znam

Neupotrebljivost mi prelazi u naviku

I velika poput kipa slobode

A sad pojedi taj kesten-pire sa šlagom i

Fuck you prokleta Marijo

  
    LIŽUĆI RANU

     

    Taj koštani ovitak u predjelu moje zdjelice

Podsjeća me na djevojačke dane

I vatromete poput usnulih kraljeva koji su

Držali svoje bičeve u rukama i pravovremeno rastvarali

Kožu djevojčicama s pletenicama i bisernim naušnicama

U ušima šumovi su se pojačali i dodatno me obeshrabruju

U danima kada se ovitak treba načeti

Možda postoje neki bolji ljubavnici od tebe

A tako si krhak tek je veljača čuvaj se hitrih pokreta

Plesačice u vrtlogu dima s neznanjem duboko zarezanim

Kostima rascijepljenim nepcima privlače me samo

Ljepote južnjaka i potraćenih besmislenih govora

Uvijek na istoj plahti i istrošenim zdjeličnim obrtajima

Zar smo tek sad trebali doznati za zrenje

Branje jagoda je uvijek najbolje za vrijeme vrućina

I nemirnih vjetrova koji nagovještaju predvečerja

U znaku zraka punog prašine i pješčanih kiša

Ogrnuti ovčjom kožom a tek je veljača

Pogađam točno u sredinu šakom punom šumskih plodova

I rascvjetala koža u podnožju rane na sjevernom djelu

Mojih leđa

Tijelo je moja najveća bolest

Za bolest nema lijeka.

  
    SKUPLJAJMO STAKLENKE A ONDA IH

PUSTIMO DA ZAHRĐAJU

     

    A onda ih posjednimo između nas troje

Obići će nas nestašica ti samo negoduješ

Ti si down down down

Postoje li jata kormorana ili ćeš me to tek pitati

Uživati u štrudli od jabuke kao da je posljednja stvar

Koju ćeš kušati

Ne! posrćemo ponovno

Zelenimo se i plavimo ponekad spavamo kroz noć

Tek budilica zazvoni a ti držiš pištolj

Uperen u moje desno oko

I ja sam dešnjakinja

Izrečeno je davno SRAMOTA

Što postižemo a ni ne razmišljamo jer su nam tenkovi

Poizbijali zube i sad zjapimo i točka

Odričem se teorije i oblikujem ti figuru nosa

Po prvi put je jednodimenzionalan

Probudi se tulipane postani velik

Da mogu stati na prste i prebrojati ti te tmurne trepavice

I zalizati obrvu

Možda

  
    24. ŠAV

     

    U ovo doba godine geni se iskazuju

Čak je i šav na mom lijevom očnjaku poprimio boju purpura

Je purpur je i doktor se složio u tegobnoj noći

Kad nam je trebao prišapnuti dijagnozu

Čeljust spojena žicama zub do zuba

Bez mogućnosti da ti obznanim pravu istinu

A zakrpali su me u pravom trenutku dok su noćima

Zavijale te sove (čudotvorne su negdje sam pročitala)

Zlokobnost je u pitanju tako velika i nepomična kao

Kao moje uglavljeno tijelo

Paraliza je u pitanju tako troma i inertna kao

Moj uglavljeni duh

Tko bi ih sve zbrojio tako precizne i sitničave i sićušne

Samo ih dobrostojeći sateliti mogu nanjušiti

Hope dies last rekao si mi dok smo ležali na palubi broda

I pružio mi šaku kikirikija promatraj ih kako ciljano nasrću

Samo na one kvazi-turiste

A bol je strašna i krv precrvena i šav presiguran

Rekao bi mi lupkajući me po članku prsta

Puhao mi u šiške nosio na stolici kao u židovskim svatovima

Sve bi učinio samo da nestane i hepatitis mi donosio u rečenicama

Umotanima u kuvertu A4 formata probaj nije tako strašno

A sad te promatram i znam da si poželio biti posrednik između mene

I svakog sata svakog novog šava

Nije samo jedan

Ti sad maziš dvadeset i četvrti po redu

  
    ANARHOROMANTICI

     

    Dovoljan je jedan nebijeli labud

Da nam sruši teoriju

Ti nosiš komad bodljikave žice oko vrata

Ja kriomice pogledavam u tvom smjeru

Na čelu ti piše SKEPTIK

Uzimaš 400 za piece da možeš koncentrirano

Buljiti u iznemogla slova i na kraju shvatiš

Pa ona tvore riječi tako velike za mene

I time moj postulat dobiva pečat

Ti si revolucionar veličine mog pojedenog nokta

Jedan jezikov poljubac i ti padaš u komu

Jedan ubod zubima u gornju usnicu budiš se

Razotkrivaš duševnu bol u desnoj ušnoj školjci

To je tvoja mušica prva i posljednja

S ljubavnika si spao na poznanika

Pogledaj koliko sam romantična mama

Nosim Molotovljev koktel u prsima

  
    ALBA

     

    Koketirali smo poput ljetnih monsuna s oblutkom

Najružičastijim i najtužnijim od svih

Posjeli smo ga u moje podnožje i čekali da nabrekne

Poput mojih dojki u vrijeme prve trudnoće

Najteže

Osjećala sam slatkasti miris cvjetnog voska

Oslanjala se na mrvice i skupljala ih u bezbrojnim

Zapisima među stoljetnim kuharicama

Nisam zaboravljena

Ponavljala sam djecu nekoliko

Godina zaredom lulica u ustima i miris ušećerene vanille

Pod jezikom i hrapavih mrvica duhana na žućkastim zubima

Prva je bila najteža alkoholne isparine iz mojih usta sipale

Su poljupce po ustima mojeg jutarnjeg ljubavnika

Bez jutarnjeg protezanja samo životinjski porivi su provirivali

Ispod štokova vrata

A mi zapečatili svilene plahte kao da su prve i kao da smo prvi

Redala sam djecu nekoliko godina zaredom

I obećavala si kako mi nitko neće ukrasti mladost

Redala sam jutra jedno za drugim

Uvijek netko drugi a ista vanilija i plahta boje ljuske jajeta

Nosim mladost u Cadusovoj boji na kosi

I čudim se; lopov je odmakao za deset koraka ispred mene

  
    LOVAC NA LEPTIRE

     

    Ti i ja smo kao svinjske polovice na prosinačkoj kiši

Prelaziš britvom preko lica lagano prelazim

Kažiprstom preko naših grkljana nasmijem se

Još su tu netaknuti

A mi pomalo čudni u našim nakanama

Ti bi želio postati lovac na leptire

Ja stručnjak za tebe i mene sad pomalo lovi ushićenje

Bliži nam se rođendan a i retardirana djevojčica nam se

Približava iz dana u dan

Počinjem vjerovati da se radi o našoj kćeri

Ljubiš me u zglobove prstiju onako staromodno

Imam te na umu govoriš

A samo si još jedna prokleta polovica u svijetu polovičnih

Ljudi ja to vidim i naslućujem i potpisujem ti se

Na vrat ružnoćom starice

Svejedno me ljubiš u zglobove prstiju kamenac mi ždere

Zube nemam te čime milovati

Rasti plodu okrutni dok ne implodiraš u 1010 bora na

Mom tijelu

Bit će to raskoš šarm svjetlucanje spektakl

I sad dok sam mlada pomažem ti da odrediš

Koju pribadaču primijeniti na kojem insektu

Uskači kada puna kave lagano se hladi

  
    ZAMRZNUĆE

     

    Hoće li nas uspjeti spasiti od ovog premoćnog

Straha bojim se da ti se nikad više neću

Moći javiti ovako dok promatram smireno

Presmireno izdaleka kako si sam sebe okovao

U ludost koja ti ne pristaje dok čekaš da se u

Tebi rascvjeta ono što sam ti nekad ostavila

Kao opomena ti je sad pred očima tu ti stojim ja i pomalo

Te žalim ne znaš da griješiš a grijesi su najteži

Iako ne postoje a lako bi se složio sa mnom

Da ne postoje kao ni onaj za kojeg vjeruju da ih

Je propisao kada ćemo im otkriti istinu

Moramo prije nego što se pokvarimo prije

Nego što nas ukoriče i odlože na neku skrovitu

Policu i tad smo tek nadrapali tek kad nam netko

Napiše pogovor sadržaj i pokoju recenziju tad zatvaramo

Prozore vrata bacamo ključić da ga rijeke nose što dalje

Okrećemo se sami sebi poput riječnih riba koje čekaju

Da ih ulove i odvedu na bolje i drugačije mjesto od

Tog monotonog gustiša gdje su naučile

Prebivati sad ću ti se nasloniti na rame podbočiti

Jer me težina prebija iz dana u dan možda

Ti poželim nešto pokloniti definitivno zaslužuješ

Da te se dariva a ne kao ja koja korim sve oko sebe

Molim još jednu priliku oh očuvajte ga svetim

Kakav je i bio i prije neka mu iz usta

Sipaju samo najfinije mirodije preskakat ću

Potoke i livade samo da ga vidim uzvišenog još

Jednom u mojim rukama u mom bunkeru

Neka ostane grumen dlaka na jastuku

Prazna čaša pored kreveta u mom sobičku gdje smo

Provodili najsavršenije minute još samo pet minuta

Da ga se prisjetim a onda me zamrznite

  
    BIJEG

     

    Ne želim više pratiti dugačke zvijezde repatice

Pustite me da mirno ležim izgleda da mi ovo

Podneblje savršeno odgovara

Još da mi je zagristi neku voćku postajala bih

Sve krupnija buljatih očiju

Ispunjavam želje sve po redu nabrajam svoje i

Zapisujem ih po klupama što su se s iščekivanjem

Okupile oko ove žalosne fontane

Nitko ne nasjeda više zamke su postale preočite

Donosit ćeš mi jednog dana molitvenike na svim jezicima

Jao kako je bolno naviranje same sebe

Pretočila bih se u bocu zvjezdanog oblika

Pušimo u ovo staklo zajedno

Sagradimo inkubator za dvoje s neparnim brojem

Rupica za zrak položi noge na ovaj ležaj

Kojemu je potrebna težina ljudske duše

Samo smo iščupali krive žice i sad oko nas sve frca

Zagađujem ovaj prirodni rezervat a

Htjela bih samo malo odmoriti na ovom biljnom ležaju

Očešati uho o koji suhi cvijet budi

Milostan repatice brzaju

Ni ove crne halje ne stoje kao salivene na meni

Preostaje mi jedino križanje nogu s vremena

Na vrijeme i izvođenje raznih baletnih poza

Smijat ćeš mi se do besvijesti

Uhvatimo se u krug i zadirkujmo se sad dok je

Kolona u zastoju preskačimo s vjetrobrana na

Vjetrobran dok nam koljena ne poiskaču iz

Zglobnih čašica tko bi rekao da će nam namještati

Patele tko bi rekao da će toliko boljeti novo

Građenje ivera zvijezde će mi se potkradati

U očima podmukle zvijezde repatice

  
    KAKO SU NAS PRONAŠLI MRTVE

  
    LJUBOMORA

     

    Nađimo se opet na obali Zimskog mora

Sat prije nego poznanici poblesave i svojim zgražanjem

Nas natjeraju da iskapimo vrući čaj i poprimimo

Odgovarajuću boju za njihove standarde

Dok bolesno ne požutimo i dok te ljubim

Na jeziku ti osjetim plikove nisu od usplamtjele

Strasti već od previsoke temperature

Oh sad te moram žaliti jer nisam čak ni

Zaljubljena ali pomisao da te drugi diraju

Me dovodi do ludila

Pretenciozno djevojče eto sama si dajem titulu

Ni ti nisi samostalniji jer vidim kako me pratiš u stopu

Odgovara ti silna pažnja koliko pažnje

Upijaš sada pazi se na tebe kao na mimoze

I one su žute bolesno žute nekada u jutra dok pijemo

Tursku kavu pušimo i smijuljimo se našoj obdarenosti

Ne možeš poreći posrećilo nam se ne moraš me više oblijetati

Znam gdje te mogu naći prije svakog sastanka

S tobom najradije bih si izokrenula želudac

Gotovo je sada nije pustoš more je poizbacivalo na

Obalu podosta mrtvih stvorenja polako ih obilazim

Nadajući se da ću te identificirati na tom velikom sajmu

Zaboravljenih kreatura kad vidim te iz daljine

Zračiš hladnoćom sunce se okomilo

I pokušava te zaokupiti previše si se pogledom

Zario u mene i ne dopuštaš se preveslati

Zabaci kosu profil ukazuje na fizičku bitku

Ne zanima me s kim samo mi je žao što si očito

Trijumfirao kao pobjednik ako sad ne

Obolim od boleštine srca vjeruj mi neću nikada!

  
    GEJŠA NA SAMRTI

     

    Svi bogovi su prostrli pred mene crvene

Staze nanule lagano tonu u mekoću

Ne odjekuju kao na kišnom asfaltu

Povlači halju do odra punih uvezenih kala

Lagano miče crvenim ustima mrmlja

Sebi u bradu o dostojanstvu konkubine

Zaglavila je na prvoj stepenici izgladnjelu

Do smrti proveli su me kroz prekrasne

Vrtove namirisah se istočnjačkog voća

Na kraju ostadoše ogrebotine jer se trnje

Pružalo da me barem malo zakači i

Dodirne snježni pokrivač što je

Zalio njeno lice kakva

Drskost pomislih i uhvatih ga pod ruku

Na drugoj stepenici lagano se grči

I kao da će pokleknuti dočeka ju treća

I zaluđeno se baca na postelju udiše

Samo ezoterično ulje poznate marke

Gleda ravno pred sebe

Bez izraza osjećaja trza

Znanje ispadne joj iz usta

  
    INSTITUCIJA

     

    Kupnjom najveće mrtve duše postala sam

Obavezni dio kućnog inventara

Osposobljena da ljubim i vrištim do iznemoglosti

Dlanovi su prevučeni glatkim slojem prašine

Zabranili su mi dirati obojena stakla

Vitraje naše budućnosti organski ne podnosim

Okus slatke krvce na usnama slučajno se potkrala

U noći između 2 i 5 kako bi iznenadila noćnog ljubavnika

Otvaram vrata presušene zbilje

Kako me bode u oči taj prikaz nas na platnu ulje na platnu

Gužvaju nas u avangardni enformel a samo sam

Htjela nabrati šačicu vjesnika proljeća

Položiti ih na odar u ravnini tvojih očiju

Možda te reski miris spasi od izlijevanja u ispraznost

Možda se zakunem kako te neću napustiti

A vjerojatno ću tad biti na nekoj nepoznatoj stanici

Sa suzom u maramici i lijepim sjećanjem na podudarnost

Naših fizioloških čimbenika

Koliko ćeš se još buniti protiv prodornih samoglasnika

Žalosno je što sve moraš ispočetka

A najviše bi mi htio zariti zube u dlan i pokazati

Kako te divljina nikad neće iznevjeriti

Samo bi me htio natjerati u gorki plač

I naslađivat se samo da nisi toliko ovisan o mojoj sposobnosti

Da nam vječnost protekne u ljubomornom zagrljaju; ti ja

I bolnički krevet bljeskanje medicinskog čelika na jutarnjem

Suncu ljubav nam se smiješi sa svakim novim otkucajem srca

Mogu nas obrtati i do 180 stupnjeva uvijek položeni

Tako da nam zemlja guta oči završit ću s jednim

Uskličnikom predugo si u meni bliskost me tjera na

Povraćanje naš povratak prirodi obilježit ćemo grčevitim

Držanjem za ruke koža se osušila na mjestu gdje si me

poljubio

Pokošen si samo trivijalnom prehladom sebično se dižeš

U nebesa ja sam ta koja umirem svakodnevno

  
    AFORIZAM

     

    Puštam se noćas da presušim kad me

Nađu najdraži u takvom stanju

Neće ih zaobići pokoja zataja srca

Presebična sam da bi me to pogodilo

Samo ću se pripremiti i uključiti spasonosnu žarulju

Kako je čudno imam osjećaj da bih mogla

Još puno pričati o sebi oh kako je čudno imam osjećaj

Da ionako previše znam moram prileći

I zbrojiti se svi su se bojali mojih izbivanja

Duga čekanja i uvijek pogled pun nade

Na smrknutim facama

Kao kad su me uhvatili kako podgrijavam žlicu

Ni trunke povjerenja od nje sve možeš očekivati

Sad se samo prepuštam da uvenem poput noćnog

Leptira dosta je opravdavanja pokazujem vam sada

Kako nisam zauzela stranu bez stava sam od danas

Takvi i trebaju krepati biti sprženi

Da publika uživa i smije se do suza a onda ih pretače

U one tužne

Umirem mlada i lijepa a aforizam živi i dalje

Da barem nešto znači jer sva su trupla morala

Skupljati u komadima prirodno zgnječene hrpe

Mesa ruke i noge u dijelovima

Mene će se samo morati pomesti u lopaticu

I zagnojiti onaj crveni mak što se okrenuo ka

Suncu na sred polja blizu kuće u kojoj sam odrasla

  
    UPRAVO SU NAS SRAVNILI SA ZEMLJOM

     

    Prepustio si me još jednom strašnom crnilu ja

Sam se nadala jednom od lijepih uzoraka

Koje sam otkrila u oknu kaleidoskopa skinuli

Su me i otkrili novi krajolik na mojim leđima

Dopuštaš da te se dira bez zrnca srama a sebi

Ne priznaješ kako smo voljeli zajedničke

Plovidbe čamcem koji je propuštao vodu

Dodirivala nam je čak i koljena ponekad je

Kazna bila osip od svrbeža su nam rasle kraste

Najljepših oblika ponekad su se za nas lijepile

Proljetne prehlade kada majke nije bilo u blizini

Vožnja biciklom me podsjeća na divljenje boemima

U balonerima trgovcima bakrenim posuđem

Čak sam znala pomisliti da smo prezahtjevni

U težnjama i snovima veliki poklonici

Loših raspoloženja a sad se nad nas

Nadvio hlad nadgrobne ploče tješimo se

U tišini da nismo potratili vrijeme u

Zajedničkim šetnjama kroz zarasle parkove

  
    ZAUVIJEK

     

    Na takvu lomljivost nisam nikad naišla

Ne smije te se gledati propadaš dublje ma nema

Tu zavjere samo te želimo žaliti i govoriti

Kako te i cvijeće iz vrta pozdravlja ma

Zaboravi na propalu godinu trešnja će početi

Pupati uskoro ti si još uvijek u zimčugi vukli su te

Autom po snijegu i ledu prava slučajnost što si

Preživio takav napad sada je vrijeme za neke nove

Poteze poglede izvan stanica i mraka u kojima si

Zatočen pogledaj kako se lišće okreće prema suncu

Fotosinteza je majka kao što sam ja tebi dijelimo

Zrak tijelo osjećaje čak i sluz već smo

Poplavili od snage razmjene oslanjaj se sam na sebe

Sada mene čekaju teška zimska jutra

Buđenja prije sunca teško koračanje kroz snijeg

Do mjesta ukopa tu ćemo te položiti ljubavi

Samo se još malo strpi i zauvijek ćemo biti bogati

  
    ZAHLAĐENJE

     

    Prijatelji sa sunca javljaju da je zahladilo

Hoće li to biti prevelika promjena za mene

Navikla sam na topla milovanja i

Bijele oblutke s obala stranih zemalja

Bacajući se sad u čistu rijeku odlučujem plutati

Neko vrijeme dok me šaš ne okrzne

I ne skrene moju putanju

Dok se ne pomakne tektonska ploča

I izazvat ću tad plimni val potopiti sve

Izgubljene duše kasnije ćete im povijati rane

Dok ne završi ovaj period velikih bitki s hladnoćom

I vrućinom istodobno ću se odmarati

I dopuštati da mlaki vjetar prolazi

Kroz mene dok sam još

Poluprazna dopustite da vam ispričam

Priču o nizu točki na papiru dok sam još

Poluprazna prekinut ću kad me sustignu

Prvi jahači donori slavljeničkih torti dok tirkiz

Ne poprimi crnu navlaku i ostane stajati u izlogu

Preokrenut ću se licem prema dnu

I promatrati kako mi jegulje oblikuju sjenu

Ne vrijedi se sada otkrivati svijetu i blicati

Sunce je iznenada zahladilo

  
    STIGME

     

    Na pornografskom kiosku ću kupiti

Omiljeni paketić žvakaćih guma i

Razdjevičiti se tim pothvatom namazala bih se

Rižinim mlijekom da koža toliko ne boli

Samo da znaš na svaki tvoj pothvat osipa se

I ostavlja tragove po pokućstvu

Čistim kuću svakodnevno a sunce mi ispisuje

Bibliju po golom tijelu majstorski sam prihvaćena

Od umrlog barda da vrijeme je za nova mora

I jezera i namakanje nožnih prstiju u znoju premorenog

Sportaša nadam se da mi muljevita dna neće spriječiti

Zacjeljivanje svježe zadobivenih rana a tako ih

Blaženo promatram gledam kako se kaplje krvi

Slijevaju i razlijevaju u prekrasni akvarel da si barem

Tu da mi udijeliš pljusku odmah bi mi potaknuo

Maštu i nastavila bih slikati crvene obale i dva tijela

Koja su ih posjećivala iako mi se talent izgubio već

Kod prve medicinske intervencije

Zamolila bih te za čaj od kamilice na srebrnom pladnju

Samo da vidim kako križaš s noge na nogu

Paćenik si misliš živući Isus Krist ali nikakvih bodova

Tvoj vjerski fanatizam ne dobiva kod mene

Stigme? Izazvane mojim otrovnim zubima

Ništa više

Pusti me da krepam u tišini svog akvarela

  
    KRALJEVANJE

     

    Tvoje će tijelo jednom kraljevati kad otpustim

Ovaj zadnji dah iz usta ostat ću tad bez ičega svojega

Kako je čudan dan i tjedan i cijeli mjesec je tugaljiv

Bojim se ostati ružna iznutra kao da crvi nagrizaju

Dasku u dubini čekanje samo čekanje me sad može spasiti

I ležanje na jastuku osluškivanje kako mi se dah odbija

Od jastučnicu i vraća nazad unutra nadam se da će

Me proljepšati svi tvoji dolasci i odlasci ostati

Samo misli o tmurnim jesenskim stazama gledam

Kad sam već tu kako se fontane pretvaraju

U gradske močvare a turisti su zagrizli udicu

I ja također više nemam što preboljeti

Vozit ću se ovim vlakom dok ne ugledam polje

Suncokreta i tad ću se baciti rekla sam moje tijelo će

Kraljevati dok mi cvjetni prah ne

Pokosi dišne putove i blagoslovi organe

Na koje se nadovezuju

  
    VATRENA STIHIJA

     

    Dok pod nosnicama ne osjetim dah smrti

Neću ni znati što me snašlo skupila se grupa

Ljudi oko mene diraju me po užeglom

Tijelu lažu kako im godi tolika vrućina mene pogled

Vuče na stranu i vidim bijelo odijelo kako mu

Savršeno pristaje mladost mu opazih na vratu

Buljenje ga je prestrašilo a oči se napunile

Suzama zbog dima mog isparavajućeg tijela

Gleda kamo bi se sklonio a ipak mu smeta

Što ne može svojom hladnom brižnom rukom

Dotaknuti moje rascvjetalo lice a tako sam ga

Prizivajuće gledala mislila sam spalit ću ga pogledom

Odlučio se za oklop štit distance zato ga ništa

Nije ni na tren sfurilo o ljudi dajte mi prostora da mu

Pokažem koliko sam propupala da se ne stidi prići

Nek ga odvažnost spuca u leđa i nek se

Zaleti i da mi poljubac u pohabana usta ljudi dajte

Prostora da oganj djeluje na njega zato su

Me i dovezli na ova četiri visoka kotača uzbrdo

Da bi se on divio paljevinama osmo svjetsko čudo

Došao bi kući i svima opisivao oblike opekotina

Poharao ju je vatreni val znate izmamio mi je osmijeh

U trenu i prisjetih se te strašne vatrene stihije koja

Me u sekundi pretvorila u najljepši ugljen na zemlji

  
    DOLORES SVAKODNEVNO GUTA STAKLO

  
    SVI SE ZOVU DOLORES

     

    Dotaknula je meduzu

I porječkale su se na prvi pogled

Pa i svinje su ružičaste dok su male

Rekla je Dolores i strpala punu šaku stakla u usta

Šerif se zavalio u fotelju i očitao joj bukvicu

Ta nije Dolores kriva što je Dolores

    Tajna je u tome što se pupkovina zainatila i nije dala

djetetu van

A Dolores je htjela roditi svinju umjesto djeteta

I voditi ju na lancu

I Dolores je bila prase sama po sebi

Pravo sredozemno prase

    Dolores je davala umjetno disanje čovjeku do sebe

Osvrnula se i vidjela da joj je on prvi zdesna

U mokasinkama s aktovkom u ruci s tupeom na glavi

I imao je glavu svinje

Dolores je voljela svinje

    Dolores svakodnevno guta staklo

Krv cijedi u šalicu i dodaje soku od cikle

Ona je frajla

Nitko ju ne poznaje dobro kao ja

  
    LAS VEGAS

     

    Ona ne predosjeća kako hladna voda nadolazi

Obavija ju poput udava

U svoj toj toplini idilično se guši

I ne buni se

    Toplim prstima prelazi preko ledenog uzglavlja

Ostavlja tragove afričkog pijeska

Utiskuje jagodice koliko mogu prodrijeti

    Prva zapovijed: neću te više gnjaviti

Promatrat ću iz prikrajka kako stružeš skoreni soc sa šalica

Kako nadolijevaš vodu za čaj

Praviš se da si koristan

    Zaplovio je jedrenjak

Vjetar je porazbacao plahte po mom dvorištu

Bila sam mala i u lavoru

    Proslavimo naše zajedničke putanje

San na oči i tvoj poljubac u moj odebljali mesnati obraz

Neoguljen tvojim požutjelim noktima

    Dobro se skrbimo jedno za drugo

  
    POLJE PAMUKA

     

    Nikome nije bilo stalo kao nama valjati se po pamuku

Kakve strahote ti prolaze kroz glavu da ću ti možda

Nagurati svu silu njega u pluća

    Smijeh je proharao prostorijom i nitko nije ni pomislio na tebe

Kvragu i mušice

Zalijepe se za grlo i onda kontempliraju satima u njemu

I pričaju najljepše priče kakve ni preci nisu mogli izmisliti

    A tebe je svejedno strah da ti neću prerezati jugularnu venu

Dok spavaš

(Ne bi bio užitak dok si budan)

I onda ti uštrcati smijeh sve do želuca

Ti se bojiš smijeha

    Prepredena sam dok jedem kolače ili nešto kinesko

Vrvim štapićima i provlačim ih kroz punđu

Kosa ti ionako ne stane u punđu; nemaš je dovoljno

    Zar ti je to pobjednička proslavljeni gubitniče

    Bubnjaj mi po srcu i boj se žileta

Ne mene

Nikako mene

  
    SITNA NOĆNA POTKRADANJA

     

    Htjela sam samo dašak tebe a dobila sam punu

bocu omekšivača

Zar si toliko propao voljeni da mi se umrežavaš

preko nožnih prstiju

I govoriš mi da ćeš me povući za sobom

Ti nisi dovoljan

Dovoljna je litra

    Zaiskrila sam već na sam okus i govorim ti:

Pogladi moje nepce

Usreći me večeras

    Ti si kapetan

Nedovoljan za moje kormilo

Nedovoljan za noć

Nemoćan i mršav cijeli arsenal ljubavnih

grozota ti nije dovoljan

Za mene

Za mene jednu

    Pokreni singlicu

Neka zasvira oldschool

Bit ću sretna svaki drugi trenutak

Jer znam da mi nisi ni do koljena

  
    TRENING ZA VJEČNOST

     

    No spacing for me please

Zar ne vidiš da curim na sve strane

Kao plodna voda koja obrasta naš krevet

Smežurani smo i iscrpljeni

A dijete je na pomolu

    Trebaš biti sretan jer će imati najbolju majku na svijetu

Davat će mu čaj od hibiskusa

Hraniti ga basmati rižom

Bit će na oca

    Plavook s tamnim obrvama

I kosom začešljanom u stilu mafijaša pedesetih

Svirat će harfu

I plesati kukunješće

Romi će ga obožavati

    I bit će dostojan oca

A otac majke

Mi smo mu jedina obitelj

Daj barem jedan umjetni osmijeh

Gade

  
    PERJE

     

    U našem igluu je najtoplije proljeće od svih do sada

Trudim se biti totalno romantična

Poput perja u zoru na tvojim prsima

I bradi

    Okupani zelenkastim dahom ti vičeš

Ocean! Ocean!

Grohotom se smijem na tvoje sprdanje s kuglom

zemaljskom

Ovdje su sama jezera

Nepročišćene duše okrutnih krokodila

I votke od breskve

    Marina ti šalje pozdrave i ukiseljene poljupce

Dosad sam najljepši pismonoša kojega si imao

    Jedino što te veže za mene je inkontinencija

Jedino što ti mogu reći je da smrdiš na heroin

Ti doista smrdiš na heroin

  
    POCRKALI SU MI SNOVI

     

    Ili ljepše rečeno utopila sam ih u ušećerenoj vodici

Da ne blistaju kao nokti u mraku

    Danas je dosadno i nabrajam ljubavnike

Točnije brojim prste jedne ruke

Samo jedan zaslužuje posvetu

Svi ostali su na listi za odstrel

Pomahnitala sam

Ne možeš mi ništa

    Sutra će biti dosadnije pa se prisjećam kojim

redoslijedom krenuti

Pohod će biti prekrvav čak i za mene

Odustajem od ljubavi

To govori dovoljno

    Vozimo se prema mjesecu

I nekako si razmišljam ti si sljedeći

Ne boj se bit ću brza i kratka

Poput rakije

  
    SREĆA U TORZU

     

    Sjedimo pred televizorom i jedemo jabuke

Pokazujem ti Kasiopeju

Ti mi ne vjeruješ i govoriš mi kako poprimam oblik tarantule

    Gađam te jabukom i govorim ti kako je Kasiopeja

najstvarnija žena

Koju sam poznavala

Tebe boli istina a prikrivaš ju dobro kao jabuka crve

Isplakao si mi se na jastuk i više te nije briga

    Prevodim ti esperanto ti uživaš poput šteneta

Dahćeš i pružaš šape visoko gore

Zakunjali smo i samo se povremeno mogla čuti rika lavova

    Kakvo prekrasno srce imaš pomišljaš i govoriš u sebi kako mi

Nikad više nećeš dopustiti da spavam sama

Na tu tvoju pomisao moje srce je doista zatitralo u svoj

svojoj ljepoti

     

    Dovoljna je jedna

Noć da me vrati godinu unatrag i podsjeti me na tebe

Žuto kola krvlju ti me ljubiš i već mi nedostaješ

    Pjesma da me unesreći i uvali me u fotelju

Pa zašto plačeš kćeri?

Zar ne vidiš mama da snijeg opet pada

    Iglica da me sunovrati u krevet među jorgovane

Proljeće je tako blizu a iglice su napokon u usisavaču

Tamo gdje im je i mjesto

    Poruka da me ohrabri i ja ti šaljem golubicu mira

Očekujem i svoju natrag

Izgubila se u casinu među likerima

    Nota gradske noći i slavimo zajedno

Podvojeni i odvojeni

Kao mrski neprijatelji

    Igrica i pištolj je među nama

Ruski rulet prijatelju

O tom ti ja pričam

  
    IMA OKUS VIŠNJE

     

    Taj predio između moje desne dojke i ramena

Ti pomno paziš na svaki mišićni potres

Kao da ti treperenje oka nije dovoljno pomoglo

Kad ti kažem ti nisi čist

    Jutro je smeđe i ogorčeno

A ipak ima okus višnje koja se topi pod mojim jezikom

Tamnoput je poput tvojih prsa

Polagano se usklađujemo

    Prebireš po suknjama i igraš se s podstanarima

Ti si lutka na napuhavanje

Nedovoljno krotka

    Zaližeš šiške i odjedriš daleko u nepoznatom pravcu

A svi znamo kojoj se luci vraćaš

Imaš rupicu u zubu i miluješ ju usnama

Ti se ne bojiš vraga

  
    CHARLOTTE

  
    DOJENČAD

     

    Nepodnošljivi smo bili dok su u nas trpali granule ljudskih oblika

Dok smo nesmotrenost plaćali kao skupe prostitutke

Znaš ruže su sinonim za njih bile nekad davno

A sada kad smo odrasli trpaju nas u iste koševe

Povezuju nas za nepokretne statue i bistama nas darivaju

Obljubljuju naša crvena srca skakavcima nas nagrađuju jer smo

Nadobudni i ogorčeni u oponašanju neponovljivih komičara

I stojimo svima na putu jer nikad nije bilo tako nešto veliko

I crveno danas kao moje srce pokvareno i silovano

Komunikacijom našom svagdašnjom

Rastrgali su me ovim privjeskom gdje se očituju

Istegnuti mišić lišen ljubavi i pepermint u ustima

Mamuze na stopalima očituješ se jednostavno se očituješ

Ne pamtim ovakav dan sladak i mirišljav poput svježih gaćica

Opkoljen trnjem poput Isusove krune i molitva me čeka

Između skupljenih dlanova prije počinka a boga sam prestala voljeti

Čim sam oltar vidjela bio je duplo manji od mojih 150 i nešto

Centimetara potpeticom ti se zaklinjem na posjetu policijskoj stanici

I optužbom kako me nisi odvolio do kraja

A prostitutke poskupljuju i dojenčad se vješa na njihove stare dojke

I mlijeko poskupljuje i zvijezde krvave i krave su poprimile oblike

Proždrljivih zvijeri a bila sam duplo manja a nikad opasnija nego danas

Ovaj dan miriši na odjel rodilišta i ovaj jajnik nazubljeni

Kao trn u oku si mi ti i čekam da objelodani da te mogu skriti u glazbenu

Kutiju na navijanje i slušati slušati dok mi ne rastrgaš Eustahijevu cijev

I dok ne raskrvarim žulj na nozi i pretplatim se na kabelsku da mogu

Erotiku gledati dugo u noć u bijelu siječanjsku noć

Dojenčad je danas iskvarena kao što možete primijetiti

  
    IZMEĐU

     

    Smočili su nam livade jednog jesenskog jutra

Kad smo se probudili vratili su nas u

Gorku prošlost svojim velikim kušnjama oh

Kakve smo batine dobivali za nestašluke

Neprimjerene našoj dobi

I sad dok stojim kraj prozora nešto me vuče da

Bacim sve dobivene pošiljke

Poslane sam kopirala tako da su mi sve sobe

Pune kartona s natpisom fragile

Tolika srca si slao u nadi da će iz svakog

Od njih narasti drvo drugačije boje na

Našoj livadi smočili su sve pokušaje

Da ostanemo zdravi nemoj zaboraviti

Kako su nas potpaljivali sitnim žaruljicama

U nadi da ćemo guknuti koju riječ

O mjestima koja su nam prolazila

Glavom dotaknut ću kišu još ovaj zadnji put

I nadati se da će zemlja srca progutati

A naše se livade i trave na njoj osušiti

Kako smo samo pretenciozni zauzeli bi i

Mliječnu stazu da možemo

Opasno po zdravlje je ovo vrludanje na

Tankoj liniji između bludnosti i nevinosti

  
    DJEVICA

     

    Udat ću se za zvijezdu na tvom vratu

Boje koralja će mi biti haljina sve kulturne

Poslastice ostavit ćemo za sobom svojoj djeci

Ah da ja imam policistične jajnike možda nam

Prva bračna noć ne urodi plodom prodajem

Vulgarnost na tanjuru svatko kupuje prema ukusu

Starci udovice djeca

Čupam kosu od muke vidim ekran u tvom oku

S lošim vijestima prognozom da zabole vodoravne

Posjekotine na mom srcu izvlačim utikač

Sada si samo krivo spojena instalacija ali svjetlosna i

Prekrasna s dimom iz usta ti izlaze i sve tužne riječi

Koje si priredio kao zavjet meni lomim noge na stolicama

Revolucija tradiciji

Želim mnoštvo u turskom položaju sjedenja

Snebivam se od pohlepe mjesečine čuvam tišinu

Samo za sebe

Želim i ja pokoji komadić krvave torte skrojene

Tjednima ranije

Duša mi je teža od pepeljare do boli

Ispravljam leđa skupljam noge ne želim

Ostati bez svete časti

  
    RASKORAK

     

    Razabiru se sad samo još tanašna zatamnjenja

Na koži podlaktica

Tko bi rekao da je tu ikad kročio eponim da je

Ostavljao minute da krvare i svijetle u mraku

Poput ljubavničinog djevičnjaka na postelji

I žute ruže koja potiskuje ljubomoru

Jedino što je sad preostalo je kameja na vratu

Sa slikom kraljice podjarmljene

I potonuće u oku žile kucavice

Zar je moralo boljeti toliko jako

I puno kose je ostavljeno na podu

U vrisku sam te raspoznala sada rijekom upravljaš

Ne jezerom nego oceanom ovo je čista silueta

Ne podsjeća li te na povijest probranih

Ipak ih je bilo previše

Našla krpa zakrpu reklo bi se

Samo jednom možeš proći kroz moju povijest

Pamti to kao dan bogojavljenja

Neće ti pomoći oproštajno pismo čak ni kaplja

Hrabrosti tu ne prolazi

A sad pozdravi sve one koji imaju

Procijep na usni i rupicu na bradi

Ja sam ti u raskoraku

  
    BAROK

     

    Crna bradavica izrasla mi je na leđima

Poput nikotinske gramofonske ploče

Koju rado poslušam svako kišno poslijepodne

Oslobođena sam bilo kakvog tretmana

Transformirat će se u najljepši cvijet na svijetu

Naravno u baroknom stilu

Ne mogu a da ne primijetim ove okove na nogama

Otežavaju mi ustajanje a izgovaranje „dobro jutro“

Da i ne spominjem poput vječne daske na klupi

Nikako da istrunem možda zato što mislim da se

Puni mjesec pojavljuje par dana uzastopno

Tada se pretvaram u vukodlaka i napinjem žile

Nekad se i pomolim a nikad ne pamtim datume

Sad su me okrenuli kao kakvu frontalnu struju

Ove ploče od pleksiglasa ne ne mogu mi učiniti

Ništa nažao samo zavirujem pod suknju

Čekam da izleti pokoja izgubljena golubica

S onom stvarčicom mira u ustima

Natopit ću lastin rep u teglici alkohola

Nakitit ću se nagriženim krilima

Pojava poput moje ah uzdisat će svi fizički radnici

A ja ću se sramiti svojih kvrga na koljenima

Prekrivati ih gramofonskim pločama

Hodat ću poput starca pobjeglog iz doma

Umirovljenika s vremenom će me strpati u

Invalidska kolica i gurati u beskonačnost

Zalijepiti mi usta crvenom trakom i označiti me kao

Neupotrebljivu dokad ću morati slušati bisernicu

Ja nemam više od dvadeset raspolavljaju mi osjećaje

I čine pacijenta od mene

Uskoro će me zahvatiti inkontinencija a ja sam

Se uplašila crne bradavice tek sad uviđam

Njenu ljepotu

  
    ZLATNA

     

    Ove bezbrojne note tako strašno zvuče u blizini

Mog slušnog aparatića zimogrozna sam

Zadnje večeri samo povijam noge i sklupčavam se

Preko zadnjeg mjesta na krevetu

Tako reći doživljaj je ipak prekrasan koliko

Izopačen toliko i prekrasan

Pusti samo da poetry učini svoje i sklupčaj se pokraj

Svog sata pogledavaš svakih 45 sekundi

Znam te divim se upornosti

Ali zadnje riječi ću potrošiti ipak na

Nešto što se otvara pred mojom velikodušnošću

Evo budi se iz hibernacije

Poželimo joj svi dobro jutro i još jedno rodno proljeće

Šarene najlonke balerinke u duginim bojama

Miligrame sreće jer tako se počela mjeriti u zadnje vrijeme

Postoji i vlak koji će me odvesti u moje skrovište

Daleko od robotike i tehnoloških postignuća

Još dalje u Viennu pa da i ja poželim

Neku novogodišnju želju ples na kiši

Bosonog hod po snijegu

Zadirkivanje oblaka opscenost borderlajnke

Mitarenje mi ne gine ipak sam ja

Najzlatniji feniks kojeg ste upoznali u životu

  
    MAJČINSKA LJUBAV

     

    Prikaz razvodnjenog lica i odmah mi se

Osjetila izoštre nepresušne godine po

Pet suza iz lijevog oka i iščašen desni zglob

Majko kakva tvornica obilja patetike i boli

Bolest je opet na okupu kao biseri oko vrata

Ljepotom guše a dobivaju na cijeni

Nespretno pljujem u novčanicu od 200 kuna

Ni ovo iskašljavanje krvi me neće spriječiti

Da uništim savršeni mehanizam poput nas dvoje

Vječno ću navijati za tebe dok god budeš

Ubrizgavao određenu dozu mene u najplaviju

Venu na ruci sjeti me se dok te majka bude

Uspavljivala u besanim noćima

Moja sveprisutnost će te zalijepiti za zid

Na koncu ću ti se ipak pridružiti i majka će biti

Jedna za nas oboje

  
    PERFEKT

     

    Što ako se nekad poželim vratiti u naš mali

Sadomazohistički svijet hoćeš li me uvijek

Čekati pod omiljenom tendom s pričom

Kako ti se jugozapadni vjetar zabija u leđa

Lomeći ti rebra tek sada kada ti se kiša slijeva

Niz oči divim se odrazu svojih naraslih noktiju

Hoćemo li se vrtjeti i nabrajati sve naše zvjezdice

Na prste dok nas mrak ne umori i sklopi nam

Oči na vječan počinak nisam nikad poželjela

Ovako sumornu sreću da mi se plete oko ruku i odvodi

Me kroz bijesne perivoje u prolazu viđam tvoj lik

Svakodnevno te koristim kao inspiraciju na primjer

Dok perem ruke razvodnjenim tekućim sapunom

Ili dok uređujem nokte gdje si mi se ti zlokobno urezao

Na svaki od deset njih puštat ću ih dok se ne zakovitlaju

Oko ovih najnježnijih ruku na svijetu tako su njegovane

Sa svim ovim krvavim zanokticama tvoju prisutnost okrivljujem

Za to tek sad uviđam koliko sam podložna

I mijenjala bih sve na svijetu

Samo za jedan čvrsti mirisni sapun da te mogu sprati

Dok se umivam navečer prije spavanja

  
    ISPOD IMELE

     

    Osvete su se počele računati po širini

Primjerak jedne je grimizna napuklina pod

Mojim uhom

Rozeta u oku kao ponos očev i vožnja

Od dvadeset minuta početak kraja

Dopusti da zaželim obruč oko struka

Oko pupka kad zazvoni ponoć

A mi polugoli

Ledenice umjesto noktiju

Zarij ih najdublje smrznuta kosa

Led debljine metra

Pub je na redu Swarovski pod rukom

Kakvi smo neznalci

Bescvjetni dječak i bescvjetna djevojčica

S jabukom u ruci i crvom u jabuci

Obećaj da ćeš obećati sutra

  
    SKRIVEĆKE

     

    Pojeli bi se živi valjda da ih nismo pripitomili

Raskalašene nitkove poput njih

Teško je naći kakvi skroviti pogledi ispod

Rubova šešira oh kakav štiti čvrstoće

Mislim da su nas urekli sad nam vade organe

Poput suvenira ih prodaju na crnom

Tržištu jao gdje ćemo dospjeti pitam se

Ne mogu više ni gledati u svoje spužvasto tijelo

Oh gle kako ga okrećem/izvrćem/zavrćem

Dok se ne sasuši do granice boli kada usta

Postanu suha kao spaljena trava i razbacani kreveti

Svjedoče o nekoj vrsti nemira koja

Me je obuzela sad sam tužna sretna plačnih očiju

Bijele kose što će li biti tek kad moja pojava

Utihne sve ću konce držati u rukama

I upravljati njima kao nožem koji rezbari

Svakojake novine da mi je još samo

Zaspati pod ovim korovom mislim

Da bi mi tad srce bilo na mjestu

  
    BOTANIČKI KREVET

  
    RADIOAKTIVNA KIŠA

     

    Držao si me u horizontali

Čvrstu neravnu i prekomjernu

Na licu mi se ocrtavao voćnjak

Nikako nisi mogao poreći kako smrdim na trule plodove

    Vučem nebo na užetu za sobom

Ono je moje i prugasto

Poput djedove pidžame prije operacije

Bila je kobna poput mene u kišno poslijepodne

    Nosiš odličja na sakou

Prvo pripada meni i od suhog je zlata

Nekad ti je bila dovoljna moja perutava koža

Izgledala sam kao oboljela od psorijaze težeg stupnja

Ni ne primjećuješ kišu a prelama se preko naših ramena

Oblikuje nam jagodice na licu i mijenja nam boju očiju

Tebi pripada ono malo za čim moji prijatelji žude

Tebe kiša ne lomi poput mene

Mene obavija svojom nečistoćom

Čini me sretnom

    
      Doping ujutro kao šoping poslijepodne
    

    Trebala bih boldati tvoje ime staviti ga u italic i za svaki

slučaj podvući crnom crtom

Ti voliš vući samo one bijele nestajuće u trenu

Ti nemaš dijakritičke znakove u imenu

Ponosim se tobom mješavino moja

    Izlazim iz stana i zaboravljam kišobran

Nebo je moje i ja zapovijedam

Točkasto je poput lica moje bake

Vraćam se kući drugačijih očiju

Ne primijeti se izdaleka

Bitno je da je mrena uklonjena kako bi vidio lijane

u prašumi u mojoj ruci na stolu u vazi

Pokraj prozora dopola u vodi ne u vodovodnoj nego

u kišnici nakupljenoj onda kada sam

Išla brati divlje jagode u šumu za desert zbog godišnjice

nije bitno koje nije bitno čije

    Dijete u gumenim čizmama skače po lokvicama

I ne sluti pokvarljivost mog neba

  
    BOŽICE I MUZE

     

    
      Nabrat ću vas prije proljeća postaviti na uzglavlje kreveta

Da stršite svojom nečovječnošću i podsjećate me na jelene

Zeuse baklje Olimpe ljubav
    

    Gle kako se rastvorio

Poput zgažene mandarine je raspuknut ostao ležati na cesti

Donijela sam hrpu zavoja koji su poprimili blago žutu boju

Ne nije bilo ni približno krvi koju sam ti pokazala

    Smiješ se mojim tercinama/tercetima

Nije bitno umrijet ćeš ionako prije mene

Jedna/jedan će ti stajati urezan na spomeniku

Pa ćemo vidjeti tko se zadnji smije

    A sad pogledajmo dokumentarac o globalizaciji

i njenom utjecaju

Na naša izbezumljena srca

I nije tako strašno

Tu i tamo pokoja začepljena žila zbog tu i tamo pokoje

cigarete

Nije strašno zaključit će moj kardiolog

    Otkrili su mi rupicu na srcu

Ti se smiješ i silno me podsjeća na tu rupicu

pokraj tvog osmijeha

Upravo zbog toga je neću dati sanirati

    Sanjaš li kako vrištimo usklađeno

Nemoguće

Ja sam paralela ti si meridijan

Ukrštavamo se tu negdje na sredini kreveta

To je dovoljno za početak dana

  
    MAČKE

     

    Imaš mačke kod kuće

To je zadnja novost koju sam čula izravno iz tvojih usta

Ja imam zelenog goluba

Doduše ne držim ga u kavezu već na krilu

Ja sam nepomična i ne mičem se nikuda

    Kažeš da su prugaste i šarene

Da te njihovi jezici podsjećaju na moje pramenove

Piju mlijeko poput mene

(ja ga nikad ne pijem)

Trljaju se o tvoje noge što ja nikad nisam radila

    Svejedno su to mačke neprocjenjivog statusa

Imaju privilegiju spavati u istoj sobi kao i ti

Polizati žlicu nakon što si promiješao kavu

Biti okupane najtoplijom vodom u gradu

    Ti si stranac

Ne pripadaš meni mom gradu mojim opsesivnim mislima

I tvoje mačke su izbjeglice zajedno s tobom

    Jedne noću ću se ušuljati i zavrnuti im vratom

Možda ćeš plakati

Možda postaneš nepomičan

  
    ZA SVE SU KRIVI LJUDI

     

    
      Pločice su bile bijele hladne sterilne

Ležala je poput uškopljenog pupoljka ruže kao

pričvršćena za njih
    

    Drolja je uzela žilet u ruke i izvela cijelu predstavu

O tome se radi

Vidio joj se joker na licu dama u očima dečko na usnama

    Želiš li za doručak Don’t Cry for me Argentina ili Roxanne

Uspjela sam te nasmijati

Prevrtljiva sam kao proljetni maslačci i vožnja biciklom

Ja sam Route 66

Vražja za volanom

    Kvragu i kvržice

Izbijaju jedna za drugom

Pogledaj kako su mi dojke grbave

Hoćeš li ih još uvijek voljeti kad ih ne bude bilo

Zar se mamogramom ne provjerava jesi li trudna ili ne

Kvragu i pitanja izbijaju jedna za drugim

    Uvijek me poneseš svojim raspoloženjem

Svojim tabletama antipsihotičnim injekcijama

Pa se svemu na kraju smijemo

Jer znamo da se od psihoza ne umire

Umire se od ljudi

  
    PROTOTIP

     

    
      Ti si samo slika ali ne i prilika nečega što bi moglo biti savršeno
    

    Ako se dotaknemo pitanja položaja mog madeža na vratu

Onda ću ti reći da sam ga se sramila

Istodobno sam se bojala da mi ga rubovi majica i ogrlice ne

pokidaju

Kakvu bi to žalost predstavljalo za mene

Moj predstavnik

Prototip nečega što se uzastopno ponavlja čak

i na mojim leđima

    
      Jedna sam od onih koji mrze obilježja
    

    Lice mi je posuto sitnim točkastim ostvarenjima

Nazovimo to srećom

Ili samo kostimografskom igrarijom za nas dvoje

pod pokroviteljstvom

Noćne lampe za koju se lijepe nepresušne ljetne

komarice i leptirice

    Volim vunu

Jedem ju s mlijekom

Pravim balončiće a ti ih pokvareno čačkalicama

neprestano iznova bušiš

Pokušavaš me oneraspoložiti

Vuna je zaštitni znak zime

    Ljeto uništava madeže

Spaljuje ih do besprijekorne bljedunjavosti

Ostaju samo blijede fleke nekadašnjih spomenika

    Otpao je 1.10. jedne rodne godine

Ti ga čuvaš u kutijici i ne daš mi da joj se približim jer znaš

Ja sam u stanju pojesti svoje obilježje

  
    KOORDINATORICA VJETRENJAČA

     

    Još dok si spavao uperila sam prst u njih

Rekao si mi da se jačina vjetra ne može izmjeriti ako

poližeš kažiprst

Komplicirana putanja mog kretanja odsad postaje neizbježna

    Uroni ruku i vidjet ćeš kako vjetar ima snagu

Kojom jačinom on odsijeca prste

Pomoći ću ti da se popneš i zaustaviš vrijeme na trenutak

Oduvijek sam htjela biti dječak balavog nosa

    Zasad imam crveni balon u ruci i prekrasna sam životinja

Držiš me u terariju i njeguješ umjetnim svjetlom

Ti misliš da se igraš s krijesnicom

    Krijesnice su umrle još za našeg vremena

Preostaje nam topla juha prije spavanja i zubalo u čaši

    Pripremit ću inzulin i staviti te na spavanje

Sebe prištekati na infuziju i možemo dočekati jutro

Zajedno ovaj put

  
    Kristina Kegljen

    Rođena 1987. u Slavonskom Brodu. Diplomirala engleski jezik i dramaturgiju u Zagrebu, gdje i živi.

    Dobitnica je pjesničke nagrade Na vrh jezika 2007., dvije Rektorove nagrade za poeziju i dramu te nekoliko scenarističkih stipendija.

    Radi kao freelance dramaturginja, scenaristica i prevoditeljica.

    Objavila: Capricorn (poezija, 2006.), Ne poklanjaj srce divljim stvorovima (poezija, 2009.), Geleri i grožđice (poezija, 2011.), Bablje ljeto (roman, 2019.).

